妾薄命
作者：毛直方
朝代：宋

paragraphs: 妾肌如玉顔如花，長眉窈窈青山斜。
深閨學成新婦禮，鏡鸞不與留年華。
昨朝東鄰裁嫁衣，今朝西鄰催結褵。
自憐孤燈照春夢，年年風雨梨花時。
不怨父母貧，不恨蹇修拙。
妾生賦命自坎壈，底用閒情寫紅葉。
千絲萬絲霜練光，與誰織作雲錦裳。
千針萬針兩黼黻，與誰佩服朝明堂。
吁嗟妾薄命，薄命可奈何。
失時還自羞，失身羞更多。
妾寧失時無失身，平生分定月下繩。
但把貞心守貞色，肯信嬋娟解誤人。